مقبرہ 57

مقبرہ 57 (علمی رمز: KV57) وادیِ ملوک کے مشرقی حصے میں واقع ایک شاہی مقبرہ ہے، جو اٹھارویں خاندان کے آخری فرعون حور ام حب کے لیے تعمیر کیا گیا تھا۔ اس مقبرے کو فروری 1908ء میں برطانوی ماہرِ آثارِ قدیمہ ایڈورڈ رسل آئرٹن نے دریافت کیا۔ اس وقت وہ وادیِ ملوک میں تھیوڈور ڈیوس کے زیرِ سرپرستی کام کر رہے تھے، جسے مصری حکومت کی جانب سے کھدائی کا خصوصی حق حاصل تھا۔ مقبرہ دریافت کے وقت کافی خراب حالت میں تھا، کیونکہ وادی کی سطح کے قریب واقع ہونے کی وجہ سے موسمی سیلابوں کے پانی نے اسے شدید نقصان پہنچایا تھا۔ معماری کے اعتبار سے یہ مقبرہ اٹھارویں خاندان کی سابقہ شاہی قبروں سے نمایاں طور پر مختلف ہے۔ یہ وادیِ ملوک کی پہلی شاہی قبر تھی جس میں سیدھے محور کا طرزِ تعمیر اختیار کیا گیا، جو بعد میں شاہی مقابر کا معمول بن گیا۔ اس مقبرے کی ایک اور اہم خصوصیت اس کی دیواری آرائش ہے۔ اٹھارویں خاندان میں پہلی مرتبہ یہاں دیواروں پر ابھری ہوئی نقش نگاری کی بجائے گہری کندہ کاری استعمال کی گئی۔ اسی طرح شاہی مقابر میں پہلی بار کتاب الابواب کے مکمل مناظر بھی یہاں دریافت ہوئے۔ مقبرے کے اندر فرعون حور ام حب کا سنگی تابوت دریافت ہوا، لیکن اس میں حور ام حب کی باقیات موجود نہیں تھیں۔ اس کی بجائے مختلف ادوار میں دفن کیے گئے دیگر افراد کی ہڈیاں اور باقیات ملی ہیں۔ المطبوعات Davis, Theodore M. The Tombs of Harmhabi and Touatânkhamanou. London: Duckworth Publishing, 2001. ISBN 0-7156-3072-5 Reeves, N & Wilkinson, R.H. The Complete Valley of the Kings, 1996, Thames and Hudson, London. Siliotti, A. Guide to the Valley of the Kings and to the Theban Necropolises and Temples, 1996, A.A. Gaddis, Cairo. حوالہ جات بیرونی روابط مشروع تخطيط طيبة: مقبرة 57 - يضم وصفا وصورا وخرائط للمقبرة.